A BIZOTTSÁG HATÁROZATA
(2005. november 28.)
a Triticum durum fajhoz tartozó, a 66/402/EGK tanácsi irányelv követelményeinek nem megfelelő egyes vetőmagok ideiglenes forgalmazásáról
(az értesítés a C(2005) 4527. számú dokumentummal történt)
(EGT vonatkozású szöveg)
(2005/841/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonavetőmagok forgalmazásáról szóló, 1966. június 14-i 66/402/EGK tanácsi irányelvre (1) és különösen annak 17. cikkére,
mivel:
(1)
Ausztriában a téli durumbúza (Triticum durum) helyi időjárási viszonyoknak és a 66/402/EGK irányelv csírázási képességre vonatkozó követelményeinek megfelelő vetőmagjának rendelkezésre álló mennyisége nem elegendő, és ezért nem képes a tagállam igényeit kielégíteni.
(2)
A kérdéses faj vetőmagja iránti kereslet nem elégíthető ki megfelelően a többi tagállamból vagy harmadik országokból származó, a 66/402/EGK irányelvben megállapított valamennyi feltételnek megfelelő vetőmaggal.
(3)
Ennek megfelelően Ausztriát helyénvaló felhatalmazni arra, hogy a 2005. november 15-ig tartó időszakra engedélyezze a kérdéses faj kevésbé szigorú feltételeknek megfelelő vetőmagjának forgalmazását.
(4)
Emellett más, Ausztriát a kérdéses faj vetőmagjával ellátni képes tagállamokat is helyénvaló felhatalmazni ilyen vetőmagok forgalmazásának engedélyezésére, tekintet nélkül arra, hogy a vetőmagot valamely tagállamban vagy valamely, a harmadik országokban a vetőmagtermesztés során végrehajtott szántóföldi ellenőrzések és a harmadik országokban termesztett vetőmagok egyenértékűségéről szóló, 2002. december 16-i 2003/17/EK tanácsi határozat (2) hatálya alá tartozó harmadik országban takarították-e be.
(5)
Helyénvaló, hogy Ausztria koordinátorként járjon el annak biztosítására, hogy a vetőmag e határozat alapján engedélyezett összmennyisége ne haladja meg az e határozatban előírt legnagyobb mennyiséget.
(6)
Az e határozatban előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága véleményével,
ELFOGADTA EZT A HATÁROZATOT:
1. cikk
A téli durumbúza csírázási képesség tekintetében a 66/402/EGK irányelvben megállapított minimumkövetelményeknek nem megfelelő vetőmagjának a Közösségen belüli forgalmazását az e határozat mellékletében előírt követelményekkel összhangban a 2005. november 15-ig tartó időszakra engedélyezni kell, a következő feltételek mellett:
a)
a csírázási képesség legalább a tiszta vetőmag 75 %-ának felel meg;
b)
a hatósági címke megjelöli a 66/402/EGK irányelv 2. cikke (1) bekezdése F. pontjának d) alpontja és G. pontjának d) alpontja szerint végrehajtott hivatalos vizsgálat során megállapított csírázási képességet;
c)
a vetőmagot előzetesen e határozat 2. cikkével összhangban forgalomba hozták.
2. cikk
Az 1. cikkben meghatározott vetőmagokat forgalomba hozni szándékozó vetőmagszállítónak abban a tagállamban kell engedélyt kérnie, amelyben székhelye található.
A kérdéses tagállam engedélyezi a szállítónak a vetőmag forgalomba hozatalát, kivéve:
a)
ha elegendő bizonyíték alapján kétségbe vonható, hogy a szállító képes forgalomba hozni azt a vetőmagmennyiséget, amelyre az engedélyt kérte; vagy
b)
ha a kérdéses eltérés alapján forgalomba hozatalra engedélyezett teljes mennyiség meghaladná a mellékletben meghatározott legnagyobb mennyiséget.
3. cikk
A tagállamok közigazgatási segítséget nyújtanak egymásnak e határozat végrehajtásában.
Ausztria koordináló tagállamként jár el annak biztosítására, hogy az engedélyezett teljes mennyiség ne haladja meg a mellékletben meghatározott legnagyobb mennyiséget.
A tagállam, amelyhez a 2. cikk alapján kérelmet nyújtanak be, azonnal értesíti a koordináló tagállamot a kérelemben szereplő mennyiségről. A koordináló tagállam azonnal tájékoztatja az értesítést küldő tagállamot arról, hogy az engedélyezés a legnagyobb mennyiség túllépését eredményezné-e.
4. cikk
A tagállamok haladéktalanul értesítik a Bizottságot és a többi tagállamot arról a mennyiségről, amelyre e határozat alapján forgalomba hozatali engedélyt adtak ki.
5. cikk
Ennek a határozatnak a tagállamok a címzettjei.
Kelt Brüsszelben, 2005. november 28-án.